<classify> NAIBU Waziri wa Ujenzi, Uchukuzi na Mawasiliano, Atashasta Nditiye ameamuru kuondolewa kwa msimamizi wa ujenzi wa bandari ya Nyamirembe iliyopo wilayani Chato mkoani Geita kwa kukosa sifa na utaalamu wa kusimamia ujenzi wa bandari hiyo na miundombinu yake.Alitoa agizo hilo wakati wa ziara yake ya kukagua ujenzi wa bandari hiyo na miundombinu yake. Mkandarasi wa Kampuni ya V.J Mistry Co. Ltd amepewa jukumu hilo la ujenzi na serikali kupitia Mamlaka ya Usimamizi wa Bandari Tanzania TPA kwa gharama ya Sh bilioni 4.128. Katika ziara hiyo, Nditiye alibaini kuwa msimam izi wa ujenzi wa bandari hiyo, Pravin Rabadhia wa kampuni ya V.J Mistry Co. Ltd, hana utaalamu, sifa wala vigezo vyovyote vya kusimamia mradi huo unaogharimu fedha nyingi za walipakodi.Pia alibaini msimamizi msaidizi wa mradi huo, Dipak Chaganlal ana elimu ya utunzaji wa stoo. Nditiye alielekeza msimamizi aondolewe eneo la mradi wa ujenzi na mamlaka husika za vibali vya ajira, uhamiaji na mamlaka nyingine za manunuzi na Bodi ya Makandarasi wachunguze taaluma yake, uraia wake na uhalali wake wa kufanya kazi ya kuwa msimamizi wa mradi huo. Alisema hatua hiyo inatokana na wasimamizi hao wote kushindwa kutoa maelezo ya kitaalamu kuhusu maendeleo ya ujenzi wa bandari hiyo.Naibu Waziri Nditiye alielekeza kuwa kazi hiyo ya ujenzi wa bandari isimame kwa wiki moja. Alimtaka mkandarasi wa kampuni hiyo kufika na kuripoti ofisini kwa Mkuu wa Mkoa wa Geita mara moja akiwa na wataalamu wake kwa mahojiano. Aliagiza pia wafike kwa mkuu wa mkoa na nyaraka zinazoelezea matakwa ya mkataba husika na kuhakikisha kuwa wafanyakazi na vibarua wote wanalipwa fedha zao. Alisema serikali haiwezi kuvumilia jambo hilo kwa kuwa imemlipa mkandarasi malipo ya awali ya asilimia 20 kuendana na makubaliano ya mkataba wa ujenzi huo ya Sh milioni 800 katika kipindi cha miezi miwili iliyopita.Alisema pamoja na jitihada hizo za serikali hakuna dalili za mkandarasi kuonesha uwezo wa kujenga bandari hiyo kutokana na kuwapo kwa ukosefu wa vifaa na wataalamu kwenye eneo ujenzi wa bandari hiyo. Mkuu wa Mkoa wa Geita, Robert Gabriel akiwa kwenye ziara hiyo alisema serikali haiko tayari kufanya kazi na mkandarasi wa namna hiyo kwa vile serikali imeifanya wilaya ya Chato kuwa eneo la kimkakati la uwekezaji iweze kuhudumia mikoa ya Geita, Simiyu na Kagera.Mkuu wa Wilaya ya Chato, Mtemi Msafiri akiwa katika ziara hiyo alisema kuwa Chato ni kituo kikubwa cha uwekezaji na kuwa sekta ya utalii itatumia bandari hiyo iwe ya kutosheleza abiria 200 hadi 300 na kuangalia namna ya kupanua eneo hilo ili litoshe mahitai ya miaka 10 hadi 20 baadaye. Kaimu Meneja wa Bandari za Ziwa Victoria, Morris Mtindichiusa alimweleza Nditiye kuwa, mkandarasi amesaini mkataba wa ujenzi wa bandari ya Nyemirembe na miundombinu yake ikiwemo gati la kupakia na kupakua mizigo, ujenzi wa jengo la abiria, ujenzi wa ghala la kuhifadhia mizigo, ujenzi wa mnara wa tangi la maji, ujenzi wa vyoo, jengo la walinzi, jengo la kuhifadhia jenereta, uzio na mageti yake.Aliongeza kuwa mkandarasi alianza kazi rasmi Agosti 2, mwaka huu na mkataba ulisainiwa Juni 13, mwaka huu na mkandarasi alikabidhiwa eneo la mradi Julai 17, mwaka huu. Mkataba huo ni wa miezi 12, hivyo ujenzi wa bandari ya Nyemirembe na miundombinu yake unahitajika kukamilika katika kipindi cha mwaka mmoja.  <topic>: KITAIFA 